Casino-roof: Drie slagoffers sterk aan | Maroela Media
Kapt. Julia Claassen, 'n Gautengse polisiewoordvoerder, het Dinsdag aan Maroela Media bevestig die drie slagoffers is almal stabiel, maar steeds in die hoësorgeenheid.
'n Beampte wat saam die polisiereservis werk, het hom as Anthony White geïdentifiseer. "White is 'n baie passievolle polisieman. Hy is ook pa van 'n 8 maande oue seuntjie. Ons bid hom 'n spoedige herstel toe," het sy kollega gesê.
Maroela Media het vroeër berig tussen 15 en 25 mans het die casino omstreeks 00:20 Maandagoggend beroof en glo in vyf motors gevlug. 'n Onbekende bedrag kontant is gesteel. 'n Gesteelde bakkie wat as 'n wegkommotor gebruik is, is later deur die polisie gevind.
Claassen het gesê 'n grootskaalse soektog is vir die verdagtes van stapel gestuur, maar teen Dinsdagoggend is niemand nog in verband met die voorval in hegtenis geneem nie.